נמל התעופה הבין-לאומי בלפסט

**נמל התעופה הבין-לאומי בלפסט** (באנגלית: **Belfast International Airport**) הוא נמל תעופה בצפון אירלנד, בסמוך לישוב אלדגרוב (Aldergrove) לא הרחק מבלפסט, בירת צפון אירלנד. הנמל ידוע גם בשם נמל התעופה אָלְדֵרְגרוֹב (Aldergrove Airport). נמל התעופה הוא העיקרי והגדול מבין שני נמלי התעופה הקיימים במרחב העיר בלפסט, הנמל האחר הוא נמל התעופה בלפסט סיטי, הקרוב יותר למרכז העיר. סימנו הבין-לאומי של נמל התעופה בארגון חברות התעופה הבין-לאומי יאט"א הוא **BFS**, והוא מסומן **EGAA** בארגון הבין־לאומי לתעופה אזרחית **ICAO**. החברה המפעילה את נמל התעופה משנת 2018 היא וינצ'י איירפורטס (VINCI Airports), המפעילה כ-70 נמלי תעופה נוספים בבריטניה ובמדינות אחרות.

## מקור השם
לנמל התעופה יש שני שמות. השם הרשמי הוא נמל התעופה הבין-לאומי בלפסט, על-שם העיר בלפסט (Belfast), שהיא עיר הבירה של צפון אירלנד, והיא המטרופולין העיקרי אותו הנמל משרת. שמו האחר של נמל התעופה הוא נמל התעופה אָלְדֵרְגרוֹב (Aldergrove), כשמו של היישוב הקטן אלדרגרוב הנמצא בסמיכות מיידית לנמל, ובתיו בנויים במרחק מאות מטרים בלבד מקצה מסלול הטיסה.

## היסטוריה
ראשיתו של נמל התעופה בשנת 1917. בעת שמלחמת העולם הראשונה הייתה בעיצומה, אתר הסמוך לאלדרגרוב נבחר למקום אימונים של חיל האוויר, שבאותה העת נקרא "גיס התעופה המלכותי" (Royal Flying Corps). לאחר תום המלחמה ב-1918, המשיך המקום לשרת את חיל האוויר. בשנת 1921 נחת באלדגרוב מטוסו של המלך ג'ורג' החמישי, מלווה על ידי אשתו, המלכה מרי. המלך לווה בכתבי עיתונות ובצלמים רבים וכך, ביקורו שפורסם בכל העיתונים, פרסם גם את נמל התעופה. ב-1925 הוצבה בנמל התעופה יחידת מילואים 502 של חיל האוויר המלכותי, וביססה את שימושו כאתר צבאי. ב-1933 נעשה צעד משמעותי, כאשר קו תעופה אזרחי סדיר ראשון החל לחבר את אלדרגרוב עם נמל התעופה גלאזגו. בעת מלחמת העולם ה-2 המשיכה אלדרגרוב לשמש את חיל האוויר המלכותי (RAF). בתום המלחמה, הוחלט לחזור לפעילות אווירית אזרחית והנמל הועדף לשמש נמל תעופה אזרחי-אזורי, על פני נאטס קורנר (Nutt's Corner) המצויה במרחק לא רב, בכיוון מזרח. טיסה אזרחית של חברת British European Airways-BEA, נחתה בנמל ב-1966 ובהמשך השנה המלכה אליזבט והמלכה האם חנכו מחדש את הנמל. בשנת 1969 חצה מספר הנוסעים לראשונה את רף המיליון, והוחלט על הרחבת התשתיות בתקציב שעמד אז על 3 מיליון לירות שטרלינג. ב-1983 הוסב שם הנמל רשמית ל"נמל התעופה הבינלאומי בלפסט". דרך הנמל טסו מפורסמים דוגמת החיפושיות וביל והילרי קלינטון. משנת 2008 הופסקה לגמרי הפעילות של חיל האוויר המלכותי בנמל. החל משנות האלפיים הושקעו סכומי כסף גדולים בהרחבת תשתיות הנמל, בהתאמת ושדרוג הציוד הטכני, ובשיפור הקיימות. בשנת 2024 נחנך אולם חדש לנוסעים מגיעים, כהרחבה למבנה הטרמינל שהיה קיים עוד קודם.

## גאוגרפיה ואקלים
### גאוגרפיה
נמל התעופה הבין-לאומי בלפסט נמצא על האי האירי, בצפון אירלנד, במחוז אנטרים, במרחק של כ-20 ק"מ מבלפסט העיר, כשני קילומטר מזרחית לאגם לוך ניי (Lough Neagh), כ-30 ק"מ מהאוקיינוס האטלנטי בקו אווירי, וכעשרים ק"מ בקו אווירי מהים האירי. העיר הקרובה לנמל היא אַנְטרִים (Antrim), במרחק של כ-8 ק"מ. עד לבאלימנה (Ballymena) מסתכם בכ-25 ק"מ, המרחק ללונדונדרי (Londonderry) מסתכם בכ-92 ק"מ ואל דבלין בירת אירלנד מרחק הנסיעה הוא כ-180 ק"מ. גובהו של נמל התעופה מעל פני הים הוא 82 מטר (269 רגל).

### אקלים
האקלים בנמל התעופה הבין-לאומי בלפסט מתאפיין בחורפים ארוכים וקרים, אך ללא טמפרטורות קיצוניות, ובתקופות קיץ מעוננות חלקית עם טמפרטורות נוחות. נדיר שמעלות החום בנמל נמוכות ממינוס 2 (2-) מעלות צלזיוס, או גבוהות מעל ל-23 מעלות. הרוח מהווה תמיד מרכיב חשוב בהפעלת נמל תעופה, ובנמל התעופה בלפסט הרוח נושבת במהירויות יחסית גבוהות, אך לא במהירויות מסוכנות. מהירות הרוח השנתית הממוצעת היא 21.83 קמ"ש, ורק מחודש מאי עד וכולל אוגוסט פוחתת מהירות הרוח הממוצעת מ-20 קמ"ש. המקום מעונן ברוב ימות השנה, ב-56% מהזמן. גם בחודשי הקיץ העננות הממוצעת עולה על 50%. בשנה ממוצעת יורד גשם ב-128.6 ימים ובנוסף, יום אחד בשנה יורדים גשם ושלג חליפות. ממוצע הגשם השנתי מסתכם ב-755.2 מ"מ. עקב ימי השלג המצומצמים, לא נמצאה סטטיסטיקה נפרדת, אודות ממוצע כמויות השלג השנתיות. לעיתים סופות משביתות את הטיסות השוטפות אל ומהנמל, כך אירע בינואר 2025 בסופה אאווין (Storm Éowyn), שהשביתה את הנמל והפסיקה את זרם החשמל ל-240 אלף בתי אב באי האירי.

## מסלולים, טרמינלים, נוסעים ומטענים
**מסלולים:** שני מסלולי טיסה משרתים את הנמל.

**המסלול הארוך:** 2,780 מטר (9,120 רגל), מחופה באספלט, בכיוונים 07/25.

**המסלול הקצר:** 1,891 מטר (6,204 רגל) מחופה באספלט, בכיוונים 17/35.

**טרמינלים:** לנמל התעופה טרמינל יחיד, המחולק לשני מפלסים. מפלס הקרקע מחולק לעמדות צ'ק אין לנוסעים יוצאים, וחלקו מוקדש לנוסעים נוחתים. המפלס העליון מיועד לנוסעים הממריאים שעברו כבר תהליכי בידוק, לגשרי עליה למטוסים, למסעדות ובתי קפה, שירותים לנוסעים, חנויות פטורות ממכס.

**נוסעים ומטענים:** בשנת 2024 עברו בנמל התעופה 6,757,000 נוסעים (יוצאים ומגיעים), גידול בשיעור של 13% מול מספר הנוסעים ב-2023, וגם יותר ממספר הנוסעים שהשתמשו בנמל בשנת השיא הקודמת ב-2019, לפני פרוץ מגפת הקורונה. כמות המטענים ששונעה במטוסי מטען בשנת 2024 הסתכמה ב-24,716 טון, ומספר תנועות המטוסים ב-57,761 (שנת 2023).

## שירותים לנוסעים
נמל התעופה הבין-לאומי בלפסט הוא נמל תעופה בינוני בגודלו. השירותים הניתנים לנוסעים הם שירותים מקובלים בנמלי תעופה מודרניים אחרים בעולם.

## חברות תעופה ויעדים
נמל התעופה הבין-לאומי בלפסט מפעיל טיסות ל-27 מדינות, ול-67 יעדי טיסה. בטבלה כלולים יעדים, אליהם ומהם מתקיימות לפחות 20 טיסות חודשיות

אלה חברות התעופה המבצעות את רוב הטיסות אל ומנמל התעופה הבין-לאומי בלפסט:

## תאונות ותקריות
### תאונות
לא נמצאו דווחים אודות תאונות קטלניות בנמל התעופה בלפסט, אך היו תאונות. בפרק נכללו דווחי תאונות שאירעו לאחר שנת 1970, הכוללים מטוסים שניזוקו קשה ולא חזרו לטיסה פעילה.

**כָּנֵי נֶסָע שהתפרקו:** בתאריך 3 באפריל 1982 הגיע מטוס מטען מסוג ארמסטרונג Armstrong Whitworth AW-650 Argosy 102. על סיפון המטוס היו שני אנשי צוות. בנחיתה התפרק כַַן הנסע של המטוס. המטוס ניזוק קשות בנחיתה ללא כני הנסע, ולא הוחזר לשירות פעיל. אנשי הצוות לא נפגעו בתאונה. סיבה אפשרית שהועלתה, הייתה התנתקות של פין תמיכה מרכזי בכני הנסע.

**אי ביצוע הליכי נחיתה:** בתאריך 24 במרץ 1996 תרגל מטוס מסוג Vickers 808C Viscount של חברת BWA-British World Airways, אימון נחיתות עם שלושה מנועים בלבד, מתוך ארבעת המנועים. על סיפון המטוס היו שני אנשי צוות. המטוס נחת, והמריא מייד לאימון נחיתה נוסף. לפני הנחיתה הנוספת בוצעו הליכים, אך הקצין הראשון אמר שעוד מוקדם לבצע את בדיקות הנחיתה הסופיות, ולא הוברר אם בפועל בוצעו בדיקות כאלה. בבואו לנחות, נשמעו אזעקות בתא הטייס ומייד לאחר מכן נשמע רעש, כאשר מדחפי המטוס פגעו במסלול הטיסה. הצוות הצליח לעצור את המטוס ופונה בשלום, ללא נפגעים. המטוס נפגע קשות והוסר מרשימת המטוסים הפעילים.

### תקריות
**פצצה במטוס:** בתאריך 23 ביולי 1974 המריא מהנמל מטוס של בריטיש איירוויס ללונדון. לאחר ההמראה נתקבל שיחת טלפון מארגון ה-IRA שהודיעה, כי הוטמנה פצצה במטוס. הצוות הנחית המטוס בנחיתת חירום בנמל התעופה מנצ'סטר. המטוס פונה מכל הנוסעים ואנשי הצוות. בחיפוש שנערך נמצאה במטוס פצצה במשקל של 2 ק"ג מתחת לאחד המושבים. הפצצה הורדה מהמטוס ופוצצה בפיצוץ מבוקר. איש לא נפגע בתקרית. ארגון ה-IRA הודה שהפצצה הוטמנה על-ידו.

**טעות אנוש:** בתאריך 21 ביולי 2017 המריא מטוס מסוג בואינג 737 מנמל התעופה בלפסט, בשירות חברת סאנווינגס איירליינס (Sunwing Airlines), חברת חסך קנדית. מייד אחרי ההמראה התברר כי המטוס מתקשה לצבור גובה. הצוות הצליח להמריא למרות הקושי, והמשיך בדרכו לנמל התעופה הבין-לאומי קורפו יואניס קפודיסטריאס (CFU). החקירה העלתה כי הטמפרטורה החיצונית שהוזנה בטעות למערכת המטוס הייתה 52- מעלות צלזיוס, בעוד שבפועל הטמפרטורה החיצונית עמדה על 16 מעלות מעל ל-0, פער של 68 מעלות. ההזנה השגויה גרמה למחשב המטוס להפחית את הכוח למנועים ב-48%, וזה היה הגורם לקושי בהמראה. החקירה קבעה שהיה מדובר בטעות אנוש, שהסתיימה כתקרית, אך תוצאותיה יכולות היו להפוך בנסיבות אחרות לאסון תעופתי. הצוות טס לקורפו מבלי לדווח על הבעיה, על אף שהתקנות מחייבות דווח כזה. חברת סאנווינגס חדלה מלפעול בחודש מאי 2025, וחברה אחרת תפסה את מקומה.

**מוט הגה תקוע:** בתאריך 7 במרץ 2023 ניגש לנחיתה בנמל התעופה בלפסט מטוס בוכנה דו מנועי מסוג ATR 72 שהגיע מנמל התעופה מזרח המידלנדס (קוד יאט"א EMA). טייס המשנה הבחין שמוט ההגה תקוע, והסב את תשומת לב הקברניט. לאחר שהקברניט נוכח בנכונות הדווח וכשל גם הוא בשימוש במוט, הצוות עבר להשתמש במנגנון ההיגוי של הגלגלים הקדמיים, והצליח להנחית בשלום את המטוס. בדיקה העלתה כי הייתה קורוזיה בחלק האחורי של מערכת ההיגוי, ולאחר התקרית הומלץ להחליף את חומרי המנגנון לחומרים עמידים בפני קורוזיה.

## תחבורה אל הנמל וממנו
**כבישים:** בסמוך לנמל התעופה הבין-לאומי בלפסט עוברות האוטוסטרדות .A57,M2, A52 Nutts Corner rd ו-.A26 Tully rd, ורשת ענפה של כבישים מקומיים ואזוריים.

**אוטובוס:** קו אוטובוס מהיר מספר 300, מקשר בין נמל התעופה לעיר בלפסט (Airport Express 300). הקו פועל 7 ימים בשבוע, ובזמני עומס יוצא בכל 15 דקות בשני הכיוונים.

**רכבת:** לנמל התעופה אין תחנת רכבת. התחנה הקרובה נמצאת בעיר ליסבורן (Lisburn), במרחק של כ-24 ק"מ. קו אוטובוס 109A מחבר את תחנת הרכבת עם נמל התעופה בלפסט.

**תעופה:** נמלי התעופה הבין-לאומיים הקרובים, היכולים לשמש תחליף בעת צורך, הם נמל התעופה בלפסט סיטי (BHD) הסמוך לעיר בלפסט, במרחק של כ-28 ק"מ, נמל התעופה דרי (City of Derry Airport-LDY) במרחק שך כ-88 ק"מ, ונמל התעופה דבלין (DUB) באירלנד, במרחק של כ-163 ק"מ.

## גלריה

קובץ:Viewing gallery, Belfast International (Aldergrove) Airport (September 2016) - geograph.org.uk - 5109638.jpg|אזור תצפית למסלולי התעופה.
קובץ:Check-in hall at Belfast International Airport.jpg| אזור הצ'ק אין בנמל.
קובץ:Airport crash tender, Aldergrove (September 2016) - geograph.org.uk - 5109931.jpg|כבאית בנמל.
קובץ:Passengers waiting to board the International Airport bus at the Europa Bus Centre - geograph.org.uk - 5166274.jpg|אוטובוס קומתיים לנמל התעופה בלפסט.
קובץ:Belfast International Airport - geograph.org.uk - 6216855.jpg|מגדל הפיקוח וחלק מהטרמינל.
קובץ:BFS airport terminal (Image copyright Andrew McCarron).jpg|אזור הכניסה לטרמינל.


## קישורים חיצוניים

* 
* 
## הערות שוליים

בלפסט
קטגוריה:צפון אירלנד
קטגוריה:האיים הבריטיים